《都昌沿檄黟歙遇春一首》
宋代·王阮

忽忽年华换，悠悠客路长。
春声先水响，山气欲花香。
何补公家事，空随吏役忙。
白云知此意，一片直都昌。

作者简介：（?—1208）宋江州德安人，字南卿。王韶曾孙。孝宗隆兴元年进士。对策极言迁都建康以图进取。光宗绍熙中知濠州，整修战备，金人不敢犯。改知抚州。韩侂胄闻其名，特命入奏，诱以美官，遭拒大怒，批旨予祠。归隐庐山以终。有《义丰集》。